Na podlagi 295. člena Zakona o gospodarskih družbah (ZGD-1) ter točke 6.8 statuta družbe JAVOR PIVKA lesna industrija d.d., Kolodvorska cesta 9a, Pivka (v nadaljevanju: družba) uprava družbe sklicuje

**19. skupščino družbe**

**JAVOR PIVKA lesna industrija d.d.,**

**Kolodvorska cesta 9a, Pivka,**

ki bo dne 26.07.2012 ob 12.00 uri na sedežu družbe v Pivki, Kolodvorska cesta 9a.

**Dnevni red in predlogi sklepov:**

1. **Otvoritev skupščine, ugotovitev sklepčnosti in izvolitev organov skupščine**

Uprava predlaga sprejem naslednjega sklepa:

Ugotovi se sklepčnost skupščine. Izvolijo se organi skupščine po predlogu uprave, ugotovi prisotnost vabljenega notarja.

1. **Seznanitev z letnim poročilom skupine Javor in družbe Javor Pivka d.d. za leto 2011, odločanje o podelitvi razrešnice upravi in nadzornemu svetu ter seznanitev delničarjev s prejemki članov organov vodenja in nadzora**

Uprava in nadzorni svet predlagata sprejem naslednjega sklepa:

2.1

Skupščina se seznani s sprejetim Letnim poročilom skupine Javor in Letnim poročilom družbe Javor Pivka d.d. za leto 2011 z mnenjem revizorja, s poročilom nadzornega sveta o preveritvi Letnega poročila skupine Javor in družbe Javor Pivka d.d. za leto 2011 (Poročilo nadzornega sveta družbe Javor Pivka d.d. za leto 2011) in s prejemki članov organov vodenja in nadzora.

2.2

Potrdi in odobri se delo uprave in nadzornega sveta družbe JAVOR PIVKA lesna industrija d.d., Pivka v poslovnem letu 2011 in se članom uprave in članom nadzornega sveta za poslovno leto 2011 podeli razrešnica.

1. **Imenovanje pooblaščenega revizorja za poslovno leto 2012**

Nadzorni svet predlaga sprejem naslednjega sklepa:

Za pooblaščenega revizorja za poslovno leto 2012 se imenuje revizijska družba KPMG SLOVENIJA, podjetje za revidiranje, d.o.o., Železna cesta 8A, Ljubljana.

**Pravice in predlogi delničarjev ter druga obvestila:**

Delničarji, katerih skupni deleži dosegajo dvajsetino osnovnega kapitala, lahko po objavi sklica skupščine pisno zahtevajo dodatno točko dnevnega reda. Zahtevi morajo v pisni obliki priložiti predlog sklepa, o katerem naj skupščina odloča ali, če skupščina pri posamezni točki dnevnega reda ne sprejema sklepa, obrazložitev točke dnevnega reda. Uprava družbe bo v skladu s 3. odst. 298. čl. ZGD–1 objavila tiste dodatne točke dnevnega reda, glede katerih bodo delničarji zahteve poslali družbi najpozneje sedem dni po objavi tega sklica skupščine. Delničarji lahko zahteve za dodatne točke dnevnega reda družbi pošljejo tudi po elektronski pošti na naslov: tajnistvo@javor.si

Delničarji lahko k vsaki točki dnevnega reda v pisni obliki dajejo predloge sklepov v skladu s 1. odst. 300. in 301. čl. ZGD-1. Uprava družbe bo na enak način kot ta sklic skupščine objavila tiste predloge delničarjev, ki bodo izpolnjevali naslednje pogoje:

* ki bodo poslani družbi v sedmih dneh po objavi tega sklica skupščine,
* ki bodo razumno utemeljeni,
* za katere bo delničar – predlagatelj pri tem sporočil, da bo na skupščini ugovarjal predlogu uprave ali nadzornega sveta in da bo druge delničarje pripravil do tega, da bodo glasovali za njegov predlog.

Ne glede na prej navedeno volilnega predloga o volitvah članov nadzornega sveta ali revizorja ni treba utemeljiti.

Predlog delničarja se objavi in sporoči na način iz 296. čl. ZGD–1 le, če je delničar v sedmih dneh po objavi sklica skupščine poslal družbi razumno utemeljen predlog. Delničarji lahko predloge sklepov in volilne predloge družbi sporočijo tudi po elektronski pošti, in sicer na naslov: tajnistvo@javor.si.

Družba si pridržuje pravico do preveritve avtentičnosti delničarja, ki bo poslal dodatne točke, predloge sklepov ali volilne predloge po elektronski pošti

V skladu s 1. odst. 305. čl. ZGD–1 lahko delničarji na skupščini uresničujejo svoje pravice do obveščenosti. Izčrpne informacije o pravicah delničarjev iz 1. odst. 298, 1. odst. 300., 301. in 305. čl. ZGD-1 so dostopne na spletni strani družbe [www.javor.si](http://www.javor.si).

**Pogoji za udeležbo in uresničevanje glasovalne pravice:**

Skupščine se lahko udeležijo delničarji, njihovi pooblaščenci in zastopniki. Pooblastilo mora biti pisno in ves čas trajanja pooblastilnega razmerja shranjeno na sedežu družbe.

Pravico do udeležbe na skupščini in uresničevanja glasovalne pravice imajo samo tisti delničarji, njihovi zastopniki in pooblaščenci, ki bodo kumulativno izpolnili naslednja pogoja:

* ki bodo pisno prijavili svojo udeležbo na skupščini upravi družbe najpozneje konec četrtega dne pred skupščino,
* ki bodo kot imetniki delnic vpisani v centralnem registru nematerializiranih vrednostnih papirjev pri KDD – Centralni klirinško depotni družbi Ljubljana d.d., konec četrtega dne pred zasedanjem skupščine (presečni dan).

Če glasovalno pravico uresničuje pooblaščenec, je potrebno predložiti družbi pisno pooblastilo, ki mora vsebovati splošne podatke (ime, priimek, naslov, EMŠO oziroma firmo, sedež, poslovni naslov in matično številko) pooblastitelja in pooblaščenca ter podpis pooblastitelja. Obrazec pooblastila je na voljo v tajništvu uprave družbe v Pivki, Kolodvorska cesta 9 a, vsak delovni dan od dneva objave skupščine od 8.00 do 11.30 ure in v elektronski obliki na spletni strani družbe [www.javor.si](http://www.javor.si). Pooblastilo je lahko posredovano družbi po elektronski pošti v skenirani obliki kot priponka na elektronski naslov tajnistvo@javor.si. Družba si pridržuje pravico do preveritve avtentičnosti delničarja oziroma pooblastitelja, ki bo pooblastilo posredoval po elektronski pošti.

Pravne osebe morajo predložiti družbi redni izpisek iz sodnega/poslovnega registra, ki vsebuje podatke po stanju ob predložitvi.

Glasovanje o točkah dnevnega reda bo potekalo na podlagi glasovnic, ki jih bodo delničarji prejeli ob vstopu v sejno sobo.

**Gradivo in dostopnost dokumentov:**

Na sedežu družbe na naslovu Kolodvorska cesta 9 a, Pivka, v tajništvu uprave družbe vsak delovni dan od dneva objave skupščine do dneva skupščine od 8.00 do 11.30 ure in na spletni strani družbe [www.javor.si](http://www.javor.si) je dostopno gradivo za skupščino, ki obsega sklic skupščine, predloge sklepov z njihovimi obrazložitvami, Letno poročilo Skupine Javor Pivka in družbe Javor Pivka d.d. za leto 2011 s poročilom revizorja za leto 2011, poročilo nadzornega sveta o preveritvi letnega poročila za leto 2011 (Poročilo nadzornega sveta družbe Javor Pivka d.d. za leto 2011) ter ostalo gradivo oz. listine iz 2. odst. 297.a čl. ZGD-1.

Ta sklic skupščine s celotnim priloženim gradivom je objavljen tudi na spletni strani družbe [www.javor.si](http://www.javor.si) in na spletni strani Ljubljanske borze <http://seonet.ljse.si>.

**Drugi podatki v zvezi z delnicami in skupščino:**

Na dan sklica skupščine znaša osnovni kapital družbe 4.732.367,50 EUR in je razdeljen na 1.134.022 navadnih, prosto prenosljivih imenskih kosovnih delnic istega razreda, od katerih ima glasovalno pravico 821.674 delnic.

JAVOR PIVKA d.d.

Uprava